Lotte Rod (RV), 2024-01-17:
Tak for det.
I morges afleverede jeg min søn i skole med sådan en virkelig boblende glad fornemmelse i maven.
Der var guldglimmer, balloner og kulørte lamper, fordi de har 100-dagesfest.
De har gået de første 100 dage i børnehaveklassen, og jeg blev bare ramt af taknemlighed over at have sådan en virkelig god børnehaveklasseleder, gode pædagoger og en god klasse med nogle dejlige unger og nogle søde forældre.
Men virkeligheden er jo også, at der lige nu er 15.000 forældre, som ikke er på arbejde, fordi de er nødt til at være hjemme, fordi deres børn ikke kan være i skolen.
Der er flere og flere børn, der får diagnoser, og der er flere og flere børn, som føler, at de ikke kan være en del af fællesskabet og føler sig forkerte.
Der er forældre, som slås mod systemet.
Helt grundlæggende mener jeg jo, at vores fornemste opgave er at sikre, at skolen er god for alle børn, og lige nu svigter vi, ved at der er flere og flere børn, som føler sig forkerte, og som får brug for specialundervisning og støtte, og så tager vi bare pengene ved at skære ned på folkeskolen.
Så bliver der igen flere og flere børn, som ikke kan være i den almindelige undervisning.
Hvorfor siger jeg det, når det her forslag handler om indeklima?
Det er jo, fordi det, hvis man bare gør, som forslaget her siger og laver et tilsyn, uden at skolerne får flere penge til rent faktisk at gøre noget ved det, så betyder jo, at skolerne skal spare de penge et andet sted, og det vil sige, at så kommer det her forslag jo bare til at være endnu et forslag, som gør, at det, der er det allervigtigste, nemlig at der er lærere og pædagoger, som har tid, altså at der er timer, hvor der er en ekstra lærer og pædagog, bliver der mindre af, fordi det bliver der, man sparer, hver gang vi herinde laver en eller anden regel, som vi ikke sætter pengene af til.
I må ikke tage fejl: Radikale Venstre synes virkelig, at indeklima er vigtigt.
Fru Marianne Jelved var meget aktiv på den her dagsorden, dengang hun var ordfører, og der er jo ikke nogen af os, som ikke godt kender den der fornemmelse af, hvor virkelig hurtigt man bliver døsig, når der er dårlig luft, og hvor utrolig lidt, man så får ud af at være der, når der er et dårligt indeklima.
Men jeg bliver også bare nødt til at sige, at i forhold til den situation, vi er i i dag, hvor vi nu igennem flere år har skåret ned på vores folkeskole, og hvor næsten alle kommuner har været nødt til at åbne budgetterne og skære endnu mere ned på folkeskolen, så er pædagogik det vigtigste for mig.
Vi må ikke herindefra lave nogle regler, der gør, at vi får færre lærere, og at lærerne får mindre tid til at forberede sig og får færre materialer til lave god undervisning, eller i det hele taget bare fratage muligheden for, at der er en ekstra lærer og pædagog, for det allervigtigste for vores børn er jo, at de voksne har tid til at se dem.
Derfor synes jeg egentlig også, vi skylder os selv at spørge om, hvad barrieren egentlig er for at få et bedre indeklima.
Da jeg først læste det her forslag og så overskriften, tænkte jeg, at det er fedt, at der er nogen partier, der vil gøre noget ved indeklimaet, men da jeg så læste ned i det og så, at det handlede om tilsyn, tænkte jeg, at vi lige bliver nødt til at spørge, hvad problemet egentlig er.
For hvis problemet er, at skolerne ikke ved noget om det, må svaret jo være, at skolerne skal have noget mere oplysning.
Hvis problemet er, at skolerne godt ved det, men bare ikke vil gøre noget ved det, kan det her forslag jo godt være den rigtige løsning.
Derfor har jeg bare en appel.
Det her forslag kommer jo et godt sted fra.
Det er drevet af et ønske om at ville gøre det bedre for eleverne, og derfor vil jeg sige, at hvis de partier, som har fremsat det her forslag, virkelig gerne vil gøre noget for indeklimaet, starter det jo med, at vi prioriterer de penge, der skal til for at drive en god skole, sådan at skolerne både har råd til at gøre noget ved indeklimaet, men også har råd til at have materialer, til at have en ekstra lærer og pædagog og til at have tid til at forberede den gode undervisning.
Så Radikale Venstre kan ikke støtte det her forslag.
Vi mener, at den rigtige måde at få bedre indeklima på er ved i vores økonomiske politik at prioritere de penge til skolen, som det koster at lave god skole.